tartuNLP/wikipedia-smugri-20251201 huggingface dataset:
Merepäev

Merepäev (ka merenduspäev) on merega (merendusega) seotud tähtpäev või üritus.
Merepäevi:
Waldorf Astoria Hotels &amp; Resorts

Waldorf Astoria Hotels &amp; Resorts, varem Waldorf-Astoria Collection, on Hilton Worldwide´i luksushotellide ja kuurortide bränd. Bränd asutati 2006. aasta jaanuaris. Bränd sai nime "The Waldorf Astoria" järgi, Hiltoni hotell New Yorgis.
Conrad Hotels &amp; Resorts

 
Conrad Hotels &amp; Resorts on rahvusvaheline luksushotellide ja kuurortide bränd, mida omab ja opereerib Hilton Worldwide. 
Conradit peetakse Hilton Worldwide'i brändide ja tütarettevõtete seas luksushotelliketiks, 2006. aastal lisandus Hilton Worldwide'i luksushotellide nimekirja ka Waldorf Astoria Hotels &amp; Resorts. Bränd on nimetatud Hilton Worldwide'i asutaja Conrad Hiltoni järgi.
Kaarlimõisa (Põltsamaa)

Kaarlimõisa (ka Aleksandrikooli) on paikkond Jõgeva maakonnas Põltsamaa vallas Väike-Kamari külas. 
Kaarlimõisas asus Eesti Aleksandrikool.
Jaan Männik (sõjaväelane)

Jaan Männik (2. detsember (vkj 20. november) 1895 Sipa vald, Läänemaa – 14. november 1919 Skorjatina Gora, Narva jõgi) oli Eesti sõjaväelane (alamkapten).
Koolihariduse sai Jaan Männik Tallinnas Keiserlikus Nikolai I Gümnaasiumis.
1. mail 1915 astus Männik vabatahtlikult sõjaväkke. Esimese ohvitseri aukraadi sai 15. novembril. Kaks päeva hiljem määrati 217. tagavara polku. 3. jaanuaril 1916 määrati tegevväkke, 84. jalaväe Schirwansky polku. 21. juunil sai põrutada, kuid jäi tegevväkke edasi. 19. augustil sai vahvuse eest vaenlase vastu 3. järgu Püha Stanislavi ordeni. 25. septembril ülendati leitnandiks, 10. jaanuaril 1917 aga ülemleitnandiks. 14. juulil anti vapruse eest vaenlase vastu võideldes 3. järgu Püha Anna orden. 1. septembril anti vapruse eest 4. järgu Püha Anna orden pealkirjaga "vahvuse eest". 27. oktoobril ülendati staabikapteniks. 21. veebruaril 1918 määrati ajutiselt 2. pataljoni komandöriks.
8. veebruaril 1919 astus Eesti rahvaväkke ning ta määrati Viljandi kaitsepataljoni 4. roodu ülemaks. 4. märtsil 1919 kuni 25. aprillini võttis osa lahingutest, misjärel määrati 2. jalaväe diviisi tagavara pataljoni. 13. mail määrati 2. iseäralise roodu ülemaks.
28. juunil 1919 pataljoniülema käsu mittetäitmise eest ja Männiku kätte antud rahvaväelastele väljaandmiseks kroonuraha, mis kulunuks palga, suhkru ja tubaka jaoks, raiskamise eest ülema kohustustest tagandatud ning kuni juurdluse ja eeluurimise lõpuni määratud vahi alla Tartu linna garnisoni ohvitseride peavahi juurde. 29. juunil sealsamas ka arreteeritud. 3. juulil vabastas Sõjaväe Ringkonnakohtu uurija Männiku aresti alt ning määrati 2. tagavara pataljoni 4. roodu nooremaks ohvitseriks. 5. augustil esitati talle 1745 marga ja 50 penni raiskamise kuriteos süüdistus.
16. augustil komandeeriti marsirooduga sõjaliinile, kust 28. augustil jõudis tagasi. 29. augustil 1919 tunnistas Tallinna Sõjaringkonnakohus Männiku süüdi ja määras karistuseks 3 kuud aresti, mille täitmine aga lükati edasi kuni Vabadussõja lõppemiseni. 16. septembril 1919 määrati 1. jalaväepolgu 2. diviisi tagavarapataljoni 7. roodu ülema kohusetäitjaks.
14. novembril 1919 viskasid Hermann Faltis ja August Pilv Skorjatina Gora külas Jaan Männiku Narva jõkke eesmärgiga ta uputada. Kui Männik tõusis veepinnale ja hakkas ujuma, siis lõid Faltis ja Pilv talle aialatiga kaks korda pähe, misjärel Männik suri.
Jaan Männiku isa mattis ta Tallinna sõjaväe kalmistule.
Kalmuneid

"Kalmuneid" on Artur Lemba ooper viies vaatuses Sophia Vardi (pseudonüüm, tegelikult Marta Lepp) libretole. See oli teine eesti algupärane ooper, tüüpiline numbriooper. Muusika on rahvusliku koloriidiga, sisu depressiivne. Pärast väljatulekut pole ooperit rohkem esitatud.
Esmaettekanne toimus 7. septembril 1929 Tallinnas Estonia teatris. Peaosi esitasid Arnold Wisman (hiljem Aarne Viisimaa) (Heitti), Olga Mikk-Krull või Marta Rungi (Maie), Niina Romanova (Kalmuneid), Karl Viitol (Isamees). Dirigent oli Juhan Aavik. Lavastaja Hanno Kompus. 
Peamised osad: Härma Heitti (tenor), Heitti isa (bariton), Heitti ema (sopran), Maie (sopran), Vaino Esso (bass), Vaino Viio (bariton), Kalmuneid (sopran), Isamees (bass).
Tegevus toimub määramata ajal Eesti külas ja baseerub rahvamuistendile, mille kohaselt Härma perepoeg Heitti annab oma surnud mõrsja kalmu lähedal kaera külvates toonela rahvale tõotuse, et võtab samast kalmust Kalmuneiu endale naiseks kui nad aitavad tal kaera hästi idanema panna. Varsti aga unustab ta oma lubaduse ning võtab kaasaks elurõõmsa Vaino peretütre Maie, kes on Heittit juba kaua omale kaasaks himustanud. Maie ema on tütre saatuse pärast mures, kuid Maie lohutab teda. Pulmapeol hakkab Heittit vaevama südametunnistus. Kui ta oma noore naisega samast hauast, mille lähedal kaera külvas, pulmarongiga mööda sõidab hiide Uku õnnistust saama, algab torm ja äike. Toonelased nõuavad neile antud tõotuse täitmist, sest nad andsid Heittile hea saagi. Äike tabab Maiet ja noorik sureb. Pulmarongist saab peie­liste rong. Noor abielumees saabub üksi koju ja on masenduses. Meeleheites ta tapab end, et täita oma lubadus ja ühineda Kalmuneiuga toonelas. Rahvas jääb kahte surnut leinama. 
Muusikanumbreid: Heitti kaerakülvamise laul; Maie unenäolaul „Emakene, memmekene”; Vaimude koor.
Vanapagana jäljehauad

Vanapagana jäljehauad on kolm lähestikku asuvat piklikku ja järsuveerulist sulglohku Paganamaal Võrumaal Rõuge vallas. Nende lohkude läbimõõt on 50–100 m ja sügavus 15–20 meetrit. Veergude kallakus ulatub kuni 25 kraadini (ja kohati isegi üle selle). Lohkude põhjad on erinevates soostumise staadiumites ja nende nõlvad on tugevasti võsastunud. Jäljehaudade ümbrus olevat olnud vanasti lage ja piklikud lohud meenutanud kõrgemalt vaadates hiiglaslikke jalajälgi.
Teke.
Sulglohud kujunesid moreeni sisse jäänud jääpankade sulamisel.
Rahvapärimus.
Koht on seotud rahvapärimusega, mille kohaselt Vanapagan maganud, käed-jalad laiali, lähedases Kurõsuus (Kuresoos). Vanajumala müristamise peale pagenud pagan Kikkajärve. Jäänudki järele inimese kehakujuga lohk ja jäljehauad.
Kuna Vanapagan üritanud igal sammul oma kuju muuta, on jäljehauad selle tunnistajatena erinevad.
Täpsem iseloomustus.
Esimene jäljehaud on kinnine sulglohk, mille põhjas püsis varem vesi ja selles leotati linu. Teine jäljehaud on suurem, umbes 50 meetri pikkune ja 30 meetri laiune. Kolmas jäljehaud on teistest veidi väiksem ja asub teest 60 meetri kaugusel.
Dörpeni ühisvald

Dörpeni ühisvald ("Samtgemeinde Dörpen") on ühisvald ("Samtgemeinde") Saksamaal Alam-Saksi liidumaal Emslandi kreisis.
Selle pindala on 209,0 km². 31. detsembril 2015 elas seal 16 355 inimest.
Ühendus koosneb järgmistest valdadest:
Frereni ühisvald

Frereni ühisvald ("Samtgemeinde Freren") on ühisvald ("Samtgemeinde") Saksamaal Alam-Saksi liidumaal Emslandi kreisis.
See koosneb järgmistest valdadest:
Herzlake ühisvald

Herzlake ühisvald ("Samtgemeinde Herzlake") on ühisvald "(Samtgemeinde)" Saksamaal Alam-Saksi liidumaal Emslandi kreisis Hase jõe ääres.
Selle pindala on 155,3 km². 31. detsembril 2015 elas seal 10 281 inimest.
See koosneb järgmistest valdadest:
Latheni ühisvald

Latheni ühisvald ("Samtgemeinde Lathen") on ühisvald ("Samtgemeinde") Saksamaal Alam-Saksi liidumaal Emslandi kreisis. Selle pindala on 165,65 km². 31. detsembril 2015 elas seal 11 323 inimest.
Sellesse kuuluvad järgmised vallad:
Lengerichi ühisvald

Lengerichi ühisvald ("Samtgemeinde Lengerich") on ühisvald ("Samtgemeinde") Saksamaal Alam-Saksi liidumaal Emslandi kreisis.
See koosneb järgmistest valdadest:
Villa Doll

Villa Doll on kaitsealune elamuhoone Viljandi linnas aadressil Carl Robert Jakobsoni tänav 8.
Hoone arhitekti kohta pole kindlaid andmeid, uurijad on seda omistanud mitmele arhitektile. Kaudsetel andmetel võib projekti autoriks pidada mõnda Moskva arhitekti, samuti on viidatud Karl Burmanile.
Kirjeldus.
Kahekorruseline telliskividest ja krohviga kaetud hoone on ehitatud juugendstiilis. Kõrge viilkatus on punasest kivist, seda kaunistavad kumerad katuseaknad.
Hoone kompositsioon on kompaktne ja sõltub hoone sisemisest struktuurist ja mahtudest. Läänefassaadi keskel asub barokse kiivriga kaetud toalaiune ärkel ja kahele stiliseeritud sambale ja nurgapiilaritele toetuv eenduv rõdu. Fassaade ilmestavad kitsad piklikud erikujulised ja erinevalt rühmitatud aknad. Peasissepääsuesist võlvjat varikatust toestab stiliseeritud joonia kapiteeliga nurgasammas. Fassaade kaunistavad keerduva joonega stukk-kaunistused. Põhiplaanilt on hoone asümmeetriline.
Algset plaanilahendust on korduvalt muudetud, lisatud on vaheseinu. Algne viimistlus on suuremas osas hävinud. Säilinud on osa väärtuslikke interjööridetaile – juugendlikud kahhelahjud, trepivõre fragmendid jms. Hävinud on ka õue haljastus.
Ajalugu.
Elamut hakati ehitama 1908. aastal ja see valmis 1910. Hoone omaniku praost August Westrén-Dolli järgi hakati seda kutsuma Villa Dolliks.
Eesti Vabariigi esimesel iseseisvusperioodil asusid majas 5. suurtükigrupi, 4. diviisi ja Pärnu-Viljandi sõjaväeringkonna staabid.
Nõukogude okupatsiooni ajal asusid hoones NSV Liidu relvajõud ja sel ajal sai hoone interjöör tugevalt kannatada. Seejärel läks hoone Kaitseliidu Sakala maleva omandisse ja on seisnud tühjalt.
1998. aastal registreeriti hoone ehitismälestisena.
2010. aastal müüdi hoone eraomandisse.
Suunatud rünnak

Suunatud rünnak (inglise keeles "direct action") on lühikese kestusega sõjaline löök või muu väikese mastaabiga rünnak, mis viiakse läbi erioperatsioonide üksuste poolt spetsiifiliste ja tihti ajakriitiliste eesmärkide saavutamiseks.
Suunatud rünnakud võivad hõlmata: 
Iseloomulikud omadused.
Suunatud rünnak on koondatud kindlale, hästi määratletud sihtmärgile, millel on operatsiooniline või strateegiline tähtsus. Suunatud rünnakud ernevad konventsionaalsete üksuste rünnakoperatsioonidest kõrgema füüsilise ja poliitilise riski poolest, operatsioonide tehnikast ning valitud ja täpselt määratletud jõu kasutamisest saavutamaks kindlaid sihtmärke.
Suunatud rünnak võimaldab teostada reide, varitsusi ja otseseid rünnakuid, mis on konventsionaalsete üksuste löögiulatusest ja võimekusest väljaspool. Suunatud rünnakud on tihti väga kindlat ettemääratud ulatuse ja kestusega. Samuti võimaldavad suunatud rünnakud luua olukorda, mis omakorda võimaldab hiljem teostada määrava tähtsusega sõjalisi ja poliitilisi tegevusi.
Lucas Paquetá

Lucas Tolentino Coelho de Lima (mängijanimega Lucas Paquetá; sündinud 27. augustil 1997 Rio de Janeiros) on Brasiilia jalgpallur, kes mängib poolkaitsjana Inglismaa kõrgliigaklubis West Ham United ja Brasiilia jalgpallikoondises.
Ta alustas klubikarjääri kodumaal Flamengos, mille noorteakadeemiaga liitus ta 2007. aastal. Flamengo esindusmeeskonda jõudis ta 2016. aastal. 2018. aastal valiti ta Brasiilia kõrgliiga hooaja sümboolsesse koosseisu.
2019. aasta jaanuaris liitus ta Itaalia kõrgliigaklubiga Milan. Arvatav üleminekusumma oli 35 miljoni eurot.
2020. aasta septembris siirdus ta 20 miljoni euro eest Prantsusmaa kõrgliigaklubisse Lyoni Olympique, kellega sõlmis viieaastase lepingu. Hooajal 2020–21 lõi ta Prantsusmaa kõrgliigas üheksa väravat ja valiti samal hooajal liiga sümboolsesse koosseisu.
2022. aasta augustis sõlmis ta viieaastase lepingu West Ham Unitediga. West Ham Unitedi jaoks oli tegu klubi rekordostuga.
Debüüdi Brasiilia rahvuskoondise meeskonnas tegi ta 8. septembril 2018 sõprusmängus USA vastu. Koondisekarjääri esimese värava lõi ta 23. märtsil 2019 sõprusmängus Panama vastu. Ta võitis Brasiilia koondisega 2019. aasta Copa América.
Thin Lizzy

Thin Lizzy on iiri rokkansambel, mis tegutses 1969–1983 ja taas alates 1996. aastast.
Ansambli juht, laulja ja peamine laulukirjutaja oli Phil Lynott (suri 1986).
Ansambli tuntumate lugude seas on "Whiskey in the Jar", "The Boys Are Back in Town", "Jailbreak" ja "Dancing In The Moonlight". Kuigi ansambli muusikat peetakse üldiselt "hard rock"'iks, on nende lugudes mõjutusi iiri rahvamuusikast, soulist, kantrist, psühhedeelsest rokist ja "heavy metal"'ist. 
Ansambel asutati detsembris 1969 Dublinis, kui kitarrist Eric Bell ja klahvpillimängija Eric Wrixon kohtusid ansamblis Orphanage mänginud laulja-basskitarristi Phil Lynotti ja trummar Brian Downeyga. Ansambli kaks esimest albumit, 1971 ilmunud "Thin Lizzy" ja 1972. ilmunud "Shades of a Blue Orphanage" briti edetabelitesse ei jõudnud. 1972. aastal andis plaadifirma Decca ilma ansambli nõusolekuta singlina välja nende versiooni iiri ballaadist "Whiskey in the Jar", mis tõusis Iirimaa edetabeli tippu ja Suurbritannias 6. kohale. Singli edust hoolimata ei saavutanud ka kolmas stuudioalbum "Vagabonds of the Western World" oodatud müügiedu. Pärast Eric Belli lahkumist 1974. aastal liitus ansambliga mõneks kuuks Gary Moore, kes mängis ansamblis kitarri ka 1978–1979.
Thin Lizzy võttis esimesena kasutusele kaks soolokitarristi, mida hiljem jäljendasid paljud rokkansmablid, näiteks Judas Priest, Iron Maiden ja Metallica.
Jalaka-kobrutäi

Jalaka-kobrutäi ("Eriosoma ulmi"; sünonüüm "Schizoneura ulmi") on lehetäiliste hulka kuuluv liik putukaid.
Elavad jalaka lehtedel, imedes floeemist mahla. Imemisel eritatud sülje mõjul lehe koed deformeeruvad, kasvades kobrluliseks. Lehe serv seejuures pöördub, nii et putukad jäävad sisse varju.
Peale jalaka võib ta elada ka punase sõstra lehtedel.
Réver

Réver Humberto Alves Araújo (mängijanimega Réver; sündinud 4. jaanuaril 1985 Ariranhas) on Brasiilia jalgpallur, kaitsja. Ta mängib Brasiilia kõrgliiga klubis Atlético Mineiro.
Réver alustas klubikarjääri Brasiilia esiliiga klubis Paulista. 2007. aastal liitus ta Araabia Ühendemiraatide klubiga Al-Wahda.
2008. aasta ja 2009. aasta hooaja veetis ta Brasiilia kõrgliiga klubis Grêmio.
2010. aasta jaanuaris sõlmis ta lepingu Saksamaa Bundesliga klubiga VfL Wolfsburg, kuid mänguaega ta Saksamaal peaaegu ei saanudki.
2010. aasta juulis suundus ta tagasi Brassiiliasse, liitudes Atlético Mineiroga. Hooaegadel 2011 ja 2012 valiti ta Brasiilia kõrgliiga hooaja sümboolsesse koosseisu. 2013. aastal võideti Lõuna-Ameerika klubide meistrivõistlused Copa Libertadores. 2014. aastal lisandusid veel Lõuna-Ameerika superkarikavõistluste Recopa Sudamericana võit ja Brasiilia karikavõit.
2015. aasta hooajal mängis ta Internacionalis. Aastatel 2016–2018 mängis ta Flamengos.
Koondisekarjäär.
Réver kuulus Brasiilia koondisse aastatel 2010–2013. Oma ainsa värava koondisesärgis lõi ta 24. aprillil 2013 sõprusmängus Tšiili vastu.
Ta kuulus Brasiilia koondisse 2013. aasta FIFA konföderatsioonide karikavõistlustel, kuid üheski mängus ta väljakule ei pääsenud.
Valaskala (mütoloogia)

Valaskala on müütiline suur kala, keda on mainitud eesti rahvuseeposes "Kalevipoeg".
Rahvuseepose kuueteistkümnendas loos (Lennuki ehitus ja merereisi algus, teekond maailma otsa, Lapumaa ja Varrak, lapu tark) sõlmivad Kalevipoeg ja Varrak Lapu rannas kokkuleppe, et tark tuleb teatud tasu eest teejuhiks Lennuki merereisil maailma otsa. Varrak võttiski laevasõitu seada ning tüürida. Põhja poole purjetades juhtus aga laev neelukohta, kus aerud ei saanud avitada ega purjed välja päästa. 
Varrak võttis tündri, mille kattis punakaleviga, sidus punapaeltega ja kinnitas köitega laevakere külge rippuma. Valaskala märkaski sööta:
Ahmas suhu vaadikese,
Pistis ise punumaie,
Vedas laeva neelust välja,
Päästis paadi põrgusuusta,
Allilma ukse eesta,
Vana vaenu väravasta,
Kuhu mitu enne kukkund...
Marlos Moreno

Marlos Moreno Durán (sündinud 20. septembril 1996 Medellínis) on Colombia jalgpallur, kes mängib ründajana Belgia kõrgliiga klubis Kortrijk.
Koondisekarjäär.
Debüüdi Colombia rahvuskoondises tegi ta 24. märtsil 2016 mängus Boliivia vastu.
Esimese ja seni ainsa värava lõi ta 11. juunil 2016 Copa América Centenario viimases alagrupimängus Costa Rica vastu.
Imbi

Imbi on eesti naisenimi.
1. jaanuari 2018 seisuga oli Eestis eesnimi Imbi 733 naisel. Imbi on Eestis populaarsuselt 229. naisenimi.
Kõige populaarsem on eesnimi Imbi vanuserühmas 60–64, kus neid on 10 000 elaniku kohta 16,29 ning Lääne maakonnas, kus neid on 10 000 elaniku kohta 10,86. Imbi on keskmiselt 58 aasta vanune (mediaanvanus on 59).
Ristumine

Geomeetrias nimetatakse ristumiseks kahe joone omadust lõikuda täisnurga all.
Öeldakse, et joon ristub teise joonega, kui nende vaheline nurk on 90 kraadi. Lõikude formula_1 ja formula_2 ristumist tähistatakse formula_3. Sirge ristub tasandiga parajasti siis, kui see sirge ristub iga tasandil asuva sirgega.
Ristumisest üldisem matemaatiline mõiste on ortogonaalsus.
Ristuva sirge konstrueerimine.
Kui on antud lõik formula_1 ning punkt formula_5, saab konstrueerida selle lõiguga ristuva ja punkti formula_5 läbiva sirge järgmiselt:
Eduard Meemann

Eduard Meemann (13. mai 1919 Sooalevi talu, Kaagjärve vald, Valgamaa – 11. august 2018) oli Eesti kaitseväelane, kes 21. ja 22. juuni öösel 1940 võttis Eduard Kuuskoriga osa Raua tänava lahingust. 
Meemann teenis Sidepataljonis ajateenijana. Raua tänava lahingus osalemise eest anti talle 2017. aastal Kotkaristi IV klassi sõjalise teenetemärgi. 2018. aastal anti talle Vabaduse Tammepärja aumärk.
Orlando Berrío

Orlando Enrique Berrío Meléndez (sündinud 14. veebruaril 1991 Cartagenas) on Colombia jalgpallur, kes mängib äärepoolkaitsja või paremkaitsjana Brasiilia kõrgliiga klubis América Mineiro.
Aastatel 2017–2020 mängis ta Brasiilia kõrgliiga klubis Flamengo, kellega tuli sealhulgas Brasiilia meistriks ja võitis Lõuna-Ameerika klubide meistrivõistlused Copa Libertadores.
2020. aasta juulis liitus ta Araabia Ühendemiraatide klubiga Khor Fakkan, kuid ei saanud klubi meeskonnas kordagi üheski liigamängus osaleda.
2021. aasta juulis naasis ta Brasiilia kõrgliigasse, liitudes América Mineiroga.
Koondisekarjäär.
Debüüdi Colombia rahvuskoondises tegi Berrío 6. oktoobril 2016 mängus Paraguay vastu.
Chandler Bing

Chandler Muriel Bing on väljamõeldud tegelane NBC situatsioonikomöödias "Sõbrad", keda mängis Matthew Perry.
Elulugu.
Chandler Bing oli pere ainus laps. Tema ema Nora Tyler Bing oli erootikakirjanik, isa aga transsooline naine ja "drag show" "Viva las Gay-gas" staar. Ema ja isa lahutus tekitas Chandlerile edasises elus suhteprobleeme ja pühadetrauma.
Ülikoolis kohtus ta Ross Gelleri, Monica Gelleri ja Rachel Greeniga, kellest said hiljem Chandleri parimad sõbrad. Pärast ülikooli kolisid nad New Yorgis kõrvalkorteritesse. Monica kaudu kohtus Chandler ka Phoebe Buffayga. Joey Tribbianiga tutvus ta siis, kui Joey tema korterisse kolis.
Chandler töötas algul IT hankejuhina andmete rekonfiguratsiooni ja statistilise analüüsi alal. Üheksandal hooajal lahkus ta seniselt töökohalt ja asus tööle reklaamikirjutajana. Chandler oli sõpradest kõige jõukam.
Suhted.
Romantilised suhted.
Chandler oli vahelduva eduga suhtes Janice'iga. Neljandal hooajal tekkis tal Monica Gelleriga salasuhe, mida nad algul teiste eest varjasid. Viiendal hooajal said kõik sõbrad nende suhtest teada. Seitsmendal hooajal nad abiellusid ning kümnendas said surrogaatema abiga lapse ja kolisid seejärel äärelinna majja.
Sõprussuhted.
Joey Tribbiani oli aastaid tema korterikaaslane ja parim sõber. Chandleri väljakolimine nende ühisest korterist ja hiljem korteriühistust oli neile mõlemale väga raske.
Nordhümmlingi ühisvald

Nordhümmlingi ühisvald ("Samtgemeinde Nordhümmling") on ühisvald ("Samtgemeinde") Saksamaal Alam-Saksi liidumaal Emslandi kreisis.
Selle pindala on 142,63 km². 31. detsembril 2015 elas seal 12 100 inimest.
Sellesse ühendusse kuuluvad järgmised vallad:
Junior Sornoza

Junior Nazareno Sornoza Moreira (sündinud 28. jaanuaril 1994 Portoviejos) on Ecuadori jalgpallur, kes mängib poolkaitsjana Ecuadori kõrgliigaklubis Independiente del Valle.
Sornoza alustas Independiente del Valles ka klubikarjääri. 2015. aasta hooaja esimesel poolel oli ta laenul Mehhiko kõrgliigaklubis Pachuca.
2017. aasta jaanuaris sõlmis ta lepingu Brasiilia kõrgliigaklubiga Fluminense. 2019. aastal suundus ta teise Brasiilia kõrgliiga klubisse, Corinthiansi. 2020. aastal oli ta Corinthiansest laenul Ecuadori kõrgliigaklubis LDU Quito ja 2021. aastal Mehhiko kõrgliigaklubis Tijuana. 2021. aasta keskel naasis ta Independiente del Vallesse.
Koondisekarjäär.
Debüüdi Ecuadori jalgpallikoondises tegi ta 6. augustil 2014 sõprusmängus Boliivia vastu. Samas mängus lõi ta oma esimese värava koondise särgis.
Sögeli ühisvald

Sögeli ühisvald ("Samtgemeinde Sögel") on ühisvald ("Samtgemeinde") Saksamaal Alam-Saksi liidumaal Emslandi kreisis.
Selle pindala on 285,71 km². 31. detsembril 2015 elas seal 16 144 inimest.
Sellesse kuuluvad järgmised vallad:
Spelle ühisvald

Spelle ühisvald ("Samtgemeinde Spelle") on ühisvald ("Samtgemeinde") Saksamaal Alam-Saksi liidumaal Emslandi kreisis.
See koosneb järgmistest valdadest:
Vikkel (arhitektuur)

Vikkel on kolmnurkne pinna- või võlviosa kaarte vahel või täisnurkse raamistuse ja kaare vahel. Viklit kui sfäärilist kolmnurka kasutatakse üleminekul ruudukujuliselt põhiplaanilt kuplile.
Werlte ühisvald

Werlte ühisvald ("Samtgemeinde Werlte") on ühisvald ("Samtgemeinde") Saksamaal Alam-Saksi liidumaal Emslandi kreisis.
Selle pindala on 200,11 km². 31. detsembril 2015 elas seal 16 989 inimest.
Sellesse kuuluvad järgmised vallad:
Dersum

Dersum on vald Saksamaal Alam-Saksi liidumaal Emslandi kreisis.
Valla pindala on 28,57 km². 31. detsembril 2015 elas seal 1476 inimest. Vald asub Emsi jõe (idas) ja Hollandi piiri (läänes) vahel. Haren on umbes 24 km lõunas ja Papenburg umbes 17 km kirdes.
Karakat

Karakat ehk karakatitsa (vene sõnast "каракатица" – 'seepia', eesti keeles kasutatakse ka mõistet "kummijuku") on jääl sõitmiseks mõeldud kolme või enama rattaga mootorsõiduk. Eestis kasutavad neid peamiselt Peipsi kalurid.
Ajalugu.
Karakatid võeti kasutusele Peipsi järve ääres 1980. aastate teisel poolel , kui järvel käimiseks ehitati esimesed mootorratastel põhinenud kolmerattalised sõidukid. See erisõiduk on sobib jääkalastuseks tänu maastikuvõimekusele ja samas ujuvusele – suured rehvid tagavad mõlemad omadused.
Üritused.
Kallaste vallavalitsus korraldab iga aasta Kallaste Karakatitsa , mis toimub veebruaris. Korraldatakse sõidukite paraad ning autasustatakse parimaid. Hinnatakse sõidukite tehnilist teostust, eripära ja väljanägemist . 
Kohalikud turismitalud pakuvad sõitu karakatiga Peipsi järvel, nö järvesafarit .
Vikkel

Vikkel on mitmes valdkonnas kasutatav sõna:
Vikkel (käsitöö)

Vikkel on kudumisvarrastel vaheldumisi parem- ja pahempidi, juurdeloodud ja kokkuvõetud või ülestõstetud silmadega kududes saadud reljeefne või pitsilise pinnaga kiri, ažuursed, sakilised või sirged mustrijooned varrastel kootud esemetel.
Marcelo Grohe

Marcelo Grohe (sündinud 13. jaanuaril 1987 Campo Bomis) on Brasiilia jalgpallur, kes mängib väravavahina Saudi Araabia kõrgliiga klubis Al-Ittihad.
Ta on suurema osa klubikarjäärist mänginud Brasiilia klubis Grêmio, mille noorteakadeemiaga liitus ta 2000. aastal. Klubi esindusmeeskonda jõudis ta 2006. aastal. Klubi esiväravavaht oli ta alates 2014. aastast.
2019. aasta alguses liitus ta Al-Ittihadiga.
Koondisekarjäär.
Debüüdi Brasiilia rahvuskoondises tegi mängus Grohe 5. septembril 2015 mängus Costa Rica vastu.
Ta oli Brasiilia koondise varuväravavaht 2015. aasta Copa Américal ja 2016. aasta Copa América Centenariol.
Danilo Fernandes

Danilo Fernandes Batista (sündinud 3. aprillil 1988 Guarulhoses) on Brasiilia jalgpallur, väravavaht. Ta mängib Brasiilia esiliigaklubis Bahia.
Fernandes alustas klubikarjääri Corinthianse noorteakadeemias. Klubi esindusmeeskonnas tegi ta debüüdi 2011. aastal, kuid põhiväravavahiks tal sel ega ka kahel järgmisel hooajal saada ei õnnestunud.
2015. aastal liitus ta teise Brasiilia kõrgliiga klubiga, Sportiga ning oli samal hooajal klubi meeskonna põhiväravavavaht. Järgmisel hooajal suundus ta Internacionali. Alates 2021. aastast on ta mänginud Bahias.
Eric Boe

Eric Allen Boe (sündinud 1. oktoobril 1964) on Ameerika Ühendriikide katselendur, NASA astronaut ja endine õhuväelane. 1987. aastal sai Boe bakalaureusekraadi aerokosmose insenerinduses ja liitus USA õhuväega. 1997. aastal sai ta magistrikraadi elektrotehnikas ning 2000. aastal valiti ta astronaudiks. Ta on osalenud kahel Space Shuttle'i missioonil, STS-126-l ja STS-133-l. Boe lahkus õhuväest 2012. aastal. 
Augustis 2018 teatas NASA, et Boe on valitud CST-100 Starlineri esmalennu meeskonda. Jaanuaris 2019 teatas NASA, et Boe on tervislikel põhjustel missioonilt eemaldatud ning tema asemel määrati meeskonda Michael Fincke.
Rodrigo Moledo

Rodrigo Modesto da Silva Moledo (sündinud 27. oktoobril 1987 Rio de Janeiros) on Brasiilia jalgpallur, keskkaitsja. Ta mängib Brasiilia kõrgliiga klubis Internacional.
2. järgu flagman

2. järgu flagman (vene keeles флагман 2-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa mereväes on kontradmiral.
2. järgu flagmanist kõrgem auaste oli 1. järgu flagman ja madalam auaste 1. järgu kapten. Punaarmee maa- ja lennuväes aastatel 1935–1940 vastas 2. järgu flagmanile diviisikomandöri auaste. 
Viie aasta jooksul sai 2. järgu flagmani auastme 40 inimest.
1. järgu flagman

1. järgu flagman (vene keeles флагман 1-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa mereväes on viitseadmiral.
1. järgu flagmanist kõrgem auaste oli 2. järgu laevastikuflagman ja madalam auaste 2. järgu flagman. Punaarmee maa- ja lennuväes aastatel 1935–1940 vastas 1. järgu flagmanile korpusekomandöri auaste. 
Viie aasta jooksul sai 1. järgu flagmani auastme 18 inimest.
Nikolai Matussevitš

Nikolai Aleksandrovitš Matussevitš (vene keeles Николай Александрович Матусевич; 1. jaanuar 1852 – 23. jaanuar 1912 Sevastopol, Venemaa Keisririik) oli vene mereväelane (viitseadmiral).
Ta oli Vaikse ookeani eskaadrisse kuulunud ristlejate Admiral Kornilov (1900) ja Rjurik (1900–1903) komandör. Vene-Jaapani sõjas sai ta kaks korda haavata. 1904. aasta märtsis ülendati kontradmiraliks. Sama aasta juulis soomuslaev Tsessarevitš, millel oli Matussevitš, sai Kollases meres toimunud lahingus jaapanlastega raskelt vigastada. Matussevitš sai selle käigus põrutada. Pärast laeva interneerimist sakslaste poolt Qingdao Shis, lasti Matussevitš Saksa keisri loal Euroopasse ravile tingimusega mitte naasta Venemaale enne sõja lõppemist.
1907. aastal oli Matussevitš Balti laevastiku noorem flagman, 1908. aastal Vladivostoki sadama komandör, seejärel Vaikse ookeani merejõudude ülem. 1909. aastal ülendati ta viitseadmiraliks.
Isiklikku.
Tema poeg Nikolai Matussevitš oli samuti mereväelane (insener-viitseadmiral).
Eestimaa Lätlaste Selts

Eestimaa Lätlaste Selts on Eestis elavate Eesti lätlaste organisatsioon.
Selts loodi 18. novembril 1988 Tallinnas.
Seltsi esimene president oli Ziedonis Silinš. Hiljem on seltsi juhtinud Juris Žīgurs.
Seltsi üks filiaal ühendab Narvas elavaid lätlasi. Neil on ka oma seltsimaja.
St. Johannes

St. Johannes oli Lübecki kaubalaev, mis ehitati 17. sajandil ja hukkus 11. novembril 1696 Virumaa rannikul Uhtju saarte lähedal. Laeva vrakk on alles.
Laeva kipper oli Lübecki kodanik Hans Scharffeneberg.
Annika

Annika on naisenimi. See on levinud Eestis, Soomes, Rootsis ja Saksamaal. Annika nimepäev on 26. juuli.
Populaarsus.
1. jaanuari 2021 seisuga oli Eestis eesnimi Annika 2746 naisel (2018 – 2743). Annika on Eestis populaarsuselt 48. naisenimi (2018 – 51.). Vanim Annika on vanuserühmas 80–84, noorim vanuserühmas 0–4. Kõige rohkem Annikaid on sündinuid mais, kokku 259. Kõige populaarsem on eesnimi Annika vanuserühmas 40–44, kus neid on 10 000 elaniku kohta 47,98 ning Võru maakonnas, kus neid on 10 000 elaniku kohta 30,26. Annika oli keskmiselt 38 aasta vanune (mediaanvanus oli samuti 38; 2018 – 35 aasta vanune (mediaanvanus oli 36)).
Lätis oli 2021. aasta 30. juuni seisuga eesnimi Annika 324 inimesel.
2. järgu insener-flagman

2. järgu insener-flagman (vene keeles инженер-флагман 2-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa mereväes on kontradmiral.
2. järgu insener-flagmanist kõrgem auaste oli 1. järgu insener-flagman ja madalam auaste 3. järgu insener-flagman. Punaarmee maa- ja lennuväes aastatel 1935–1940 vastas 2. järgu insener-flagmanile diviisikomandöri auaste. 
Viie aasta jooksul sai 2. järgu insener-flagmani auastme 11 inimest.
Nicole Stott

Nicole Marie Passonno Stott (sündinud 19. novembril 1962) on Ameerika Ühendriikide insener ja endine NASA astronaut. Ta liitus NASA-ga 1988. aastal ning töötas mitmetel Space Shuttle'iga seotud ametikohtadel. 
2000. aastal valiti ta astronaudiks ning ta oli Rahvusvahelise Kosmosejaama 20./21. ekspeditsiooni liige. Stott osales ka Space Shuttle'i missioonidel STS-128 ja STS-133. Ta lahkus NASA-st 1. juunil 2015.
Arthur Abele

Arthur Abele (sündinud 30. juulil 1986 Mutlangenis) on Saksamaa kergejõustiklane (kümnevõistlus).
Ronald Evans

Ronald Ellwin Evans Jr. (10. november 1933 – 7. aprill 1990) oli Ameerika Ühendriikide mereväelane, insener ja NASA astronaut. Ta valiti astronaudiks 1966. aastal ning tema esimeseks ja ainsaks lennuks jäi Apollo 17, seni viimane mehitatud missioon Kuule.
Evans suri 7. aprillil 1990 une pealt infarkti.
Ahmet Erdem

Ahmet Erdem (sündinud aastal 1956 Tokatis Tokati provintsis Türgis) on Türgi poliitik. Ta oli 28. augustist 2015 kuni 17. novembrini 2015 Türgi töö- ja sotsiaalminister.
28. augustist 2015 kuni 17. novembrini 2015 oli ta Türgi töö- ja sotsiaalminister.
Soe oja

Soe oja on oja Sakala kõrgustiku idaosas ja Võrtsjärve madalikul, Viljandi maakonnas Viljandi vallas.
Oja pikkus on 8,3 km, valgla pindala 13,6 km², langus 24,5 m ja lang 2,95 m/km.
Oja saab alguse 58,5 m kõrgusel Soe külas ja suubub 34 m kõrgusel Kivilõppe külas Kivilõppe ojasse.
Ojale on Soe külas paisutatud Soe paisjärv.
Umbes 1,5 km enne oja suuet hargneb ojast Nälgu oja.
Oja kuulub Ida-Eesti vesikonda ja Võrtsjärve alamvesikonda.
1. järgu insener-flagman

1. järgu insener-flagman (vene keeles инженер-флагман 1-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa mereväes on viitseadmiral.
1. järgu insener-flagmanist kõrgem auaste oli insener-laevastikuflagman ja madalam auaste 2. järgu insener-flagman. Punaarmee maa- ja lennuväes aastatel 1935–1940 vastas 2. järgu insener-flagmanile korpusekomandöri auaste. 
Viie aasta jooksul sai 1. järgu insener-flagmani auastme ainult üks mereväelane:
Tulekeeris

Tulekeeris on tulekahjuga esile kutsutud püstjas leegist ja/või tuhast koosnev tuulispask, mille keskmes võib temperatuur ulatuda 1000 kraadini ja üle selle.
Iván Duque Márquez

Iván Duque Márquez (sündinud 1. augustil 1976 Bogotás) on Colombia poliitik, aastatel 2018–2022 Colombia president. 
Ta sündis aastal 1976 Bogotás. Ta on õppinud õigusteadust Sergio Arboleda Ülikoolis ja rahvusvahelist majandusõigust Ameerika Ülikoolis Washingtonis. Lisaks õppis ta riigijuhtimist Georgetowni Ülikoolis ja Harvardi ülikooli majanduskoolis (Harvard Business School).
1999. aastast töötas ta Ameerika Riikide Arengupangas, seejärel oli Colombia rahandusministri (hilisema Colombia presidendi) Juan Manuel Santose nõunik.
17. juunil 2018 toimunud Colombia presidendivalimiste teises voorus kogus ta 54,6% häältest. Ta oli alates 7. augustist 2018 kuni 7. augustini 2022 Colombia president.
Isiklikku.
Tema isa Iván Duque Escobar (1937–2016) oli aastatel 1985–1986 Colombia mäetööstuse ja energeetikaminister. Ta on abielus ja tal on kolm last.
Tõlkeabiprogramm

Tõlkeabiprogramm (inglise keeles "CAT tool – computer-assisted translation tool") on arvutiprogramm, mida peamiselt kasutavad tõlkebüroodes või vabakutselisena töötavad tõlkijad. Programmis on korraga avatud nii lähtekeele tekstilõik kui ka tühi lahter sihtkeele teksti jaoks. Tekst on jaotatud väiksemateks tõlkeüksusteks (segmentideks), mis võivad koosneda ühest tähest, numbrist, sõnast, lausest või tekstilõigust.
Erinevaid tõlkeabiprogramme on väga palju, kuid Eestis on levinumad näiteks SDL Trados Studio, Phrase (endine Memsource), memoQ jt.
Helju

Helju on eesti naisenimi.
1. jaanuari 2018 seisuga oli Eestis eesnimi Helju 1511 naisel. Helju oli Eestis populaarsuselt 124. naisenimi. Kõige levinum oli eesnimi Helju üle 85-aastaste vanuserühmas, kus neid oli 10 000 elaniku kohta 89,18, ning Põlva maakonnas, kus neid oli 10 000 elaniku kohta 25,72. Helju oli keskmiselt 76 aasta vanune (mediaanvanus oli 78). 
1. jaanuari 2019 seisuga oli eesnimi Helju 1435 naisel. Helju oli populaarsuselt 131. naisenimi. Kõige levinum oli eesnimi Helju üle 85-aastaste vanuserühmas, kus neid on 10 000 elaniku kohta 98,83. Helju oli keskmiselt 77 aasta vanune (mediaanvanus oli 78).
Petseri tulekahju

Petseri tulekahju oli 24. mail 1939 Petseris toimunud tulekahju, milles hävis kolmandik linnast. See on 20. sajandi Eesti ala üks suuremaid rahuajal toimunud tulekahjusid.
Tulekahju kestis vaid neli tundi ja selle käigus hävis Petseri 650 elumajast 212. Tulekahjus hukkus kolm inimest ja raskeid põletushaavu sai kaheksa inimest.
Tuli tekkis Jaan Poska tänaval asunud Terešihhini pärijate maja kuuridest Uue tänava ja Kiriku tänava vahelises osas. Tugeva tuulega paiskus see kohe laiali üle linna. Tulekustutajad olid vaevalt jõudnud Terešihhini majani, kui juba teatati uuest õnnetusest ligi pool kilomeetrit eemal asunud Rätsepa kaupluse juures Tartu tänaval. Samas oli kohe süttinud ka Riia tänaval asunud Kleinsoni maja. Tugev tuul kandis põlevate katuste laaste ja pappi sadade meetrite kaugusele. Petseri linnast enesest oli tule võimuses rajoon, mis piirdus peamiselt Tartu, Võru ja Riia tänavaga.
Petseri kesklinnas hävinesid Petseri linnavalitsuse hoone, tuletõrje pritsihoone, Petseri Majaomanikkude Ühispank, Petserimaa Kaubanduse Ühispank, restoran Must Kass, suur kinohoone, Alfred Meomutteli apteek jne, kokku üle paarikümne kahekorruselise maja.
Víctor Cuesta

Víctor Leandro Cuesta (sündinud 19. novembril 1988 La Platas) on Argentina jalgpallur, kes mängib keskkaitsjana Brasiilia kõrgliigaklubis Bahia
2017. aastal liitus ta Brasiilia klubiga Internacional. Enne seda mängis ta Argentina klubides, sealhulgas Arsenal de Sarandís, kellega tuli 2012. aastal Argentina meistriks. Aastatel 2018 ja 2020 on Cuesta valitud Brasiilia kõrgliiga hooaja sümboolsesse koosseisu. Aastatel 2022–2023 oli ta Internacionalist laenul Brasiilia kõrgliigaklubis Botafogo. 2024. aastal sõlmis ta lepingu Bahiaga.
Koondisekarjäär.
Debüüdi Argentina rahvuskoondises tegi ta 27. mail 2016 mängus Hondurase vastu. Seejärel kuulus ta Argentina koondisse Copa América Centenariol, kus ta viimases alagrupimängus 14. juunil lõi värava Boliivia vastu.
2016. aasta suveolümpiamängude jalgpalliturniiril oli ta Argentina olümpiakoondise kapten. Argentina jäi turniiril oma alagrupis kolmandaks ning veerandfinaali ei pääsenud.
Kilpjalg

Kilpjalg ("Pteridium aquilinum") on kilpjalaliste sugukonda kuuluv sõnajalgtaim. Ta on Eestis üks tavalisemaid sõnajalgu. 
Kilpjalg kasvab kuivades leht- ja okasmetsades ning metsaservadel, raiesmikel, teeservadel ja võsastikes.
Kilpjala leht võib kasvada 0,45–1,8 meetri pikkuseks.
Eoseid moodustab juulist septembrini. Kilpjala eospesad asuvad lehe serva all. Üksainus leht võib toota 300 miljonit spoori aastas. Taim paljuneb peamiselt vegetatiivselt risoomi abil.
Kilpjala risoom on tärkliserikas (kuni 46% tärklist) ning seda on kasutatud toiduks. Kilpjalg on mürgine nii inimesele kui ka kariloomadele, kuid noori võrseid saab pärast töötlemist toiduks tarvitada.
Kilpjala rahvapärased nimetused on kotkajalg, põldsõnajalg, seatinarohi ja sõnajalg.
Rodrigo Dourado

Rodrigo Dourado Cunha (sündinud 17. juunil 1994 Pelotases) on Brasiilia jalgpallur, kes mängib kaitsva poolkaitsjana Mehhiko kõrgliigaklubis Atlético San Luis.
Ta on alustas klubikarjääri Brasiilia klubis Internacional. Debüüdi Internacionali esindusmeeskonnas tegi ta 2012. aastal. Esimese värava Brasiilia kõrgliigas lõi ta 4. oktoobril 2015 Sport Club do Recife vastu, vormistades Internacionali 2:1 võidu. Teise värava lõi ta Brasiilia kõrgliigas 5. septembril 2018 mängus Flamengo vastu, tuues Internacionalile taas 2:1 võidu 2018. aastal valiti ta Brasiilia kõrgliiga hooaja sümboolsesse koosseisu.
2022. aasta juulis sõlmis ta kolmeaastase lepingu Atlético San Luisiga.
2016. aasta suveolümpiamängude jalgpalliturniiril tuli ta Brasiilia olümpiakoondisega olümpiavõitjaks.
Rahvusvaheline kassipäev

Rahvusvaheline kassipäev on 8. augustil tähistatav mitteametlik tähtpäev kasside auks, mille tähistamise algatas 2002. aastal Rahvusvaheline Loomade Heaolu Fond (International Fund for Animal Welfare).
Rahvusvahelise kassipäeva raames korraldavad loomakaitse- ja looduskaitseorganisatsioonid üritusi nii kodukasside teemal (kasside tervishoid, kodutud kasside probleemid jms) kui ka mitmesuguste metskassiliikide ja suurte kaslaste olukorrale tähelepanu juhtimiseks.
Analoogset tähtpäeva, ülemaailmset kassipäeva (mõlema tähtpäeva nimetuse tõlked langevad mõnes keeles kokku), tähistatakse eri riikides eri päevadel, näiteks Venemaal 1. märtsil (tähistamise algatasid 2004. aastal Moskva kassimuuseum ja ajakiri Кот и пёс), Ameerika Ühendriikides 29. oktoobril (2005. aastast), Poolas 17. veebruaril ja Jaapanis 22. veebruaril (1987. aastast). Nendega sarnaneb ka Itaalias 17. novembril tähistatav musta kassi päev.
Poliitiline ja majanduskriis Venezuelas

Poliitiline ja majanduskriis Venezuelas on kriis Venezuelas, milleni viis vasakpoolsete presidentide Hugo Cháveze ja Nicolas Maduro poliitika. Eri allikate kohaselt algas kriis 2010 või 2012 ja kestab siiamaani. Venezuela oli tänu oma loodusvaradele (Venezuelas on maailma suurimad naftareservid) veel 1950. aastatel rikas riik, võrreldav SKP poolest Lääne-Saksamaaga, kuid seejuures ebavõrdse sissetulekute jaotusega. Aastakümneid kestnud kahe partei – sotsiaaldemokraatliku Demokraatliku Aktsiooni ja kristlikdemokraatliku COPEI – valitsemine, korruptsioon ja väärmajandamine viisid lõpuks riigi raskesse olukorda, nii et 1998 tuli valimistel võimule vasakpopulistlik Hugo Chavez. Ta algatas mitmesuguseid reforme, mille eesmärk oli vaeste olukorda parandada, kuid lõpuks viisid sotsialistlikud eksperimendid riigi ummikusse. Umbes 2010. aastal sattus riik katastroofilisse olukorda. Naftatoodete hinna alanemise järel (2015) halvenes olukord veelgi. SKP langus 2013–2017 on suurem kui USAs suure majanduslanguse, Venemaa, Albaania või Kuuba majanduslanguse ajal 1990. aastatel. Venezuela aastane inflatsioon on tõusnud sadu ja tuhandeid kordi. Inflatsioon oli 2015. aastal 181%, 2016. aastal 800%, 2017. aastal 4000% ja 2018. aastal 82 766%.
Nälgimine on jõudnud sinnamaani, et 75% rahvastikust on kaotanud keskmiselt vähemalt 8,7 kg kaalust kohase toidu puudumise tõttu. Venezuela ülikoolide 2018. aastal tehtud 3 uuringu põhjal elab nüüd ligi 90% Venezuela elanikkonnast vaesuses. Olukord on nii raske, et venezuelalased otsivad söödavat solgiaukudest või linnade prügimägedelt; teatatud on juhtumitest, kui söömiseks rünnatakse loomaaialoomi. Venezuela on kuritegevuse poolest üks maailma ohtlikumaid riike: tahtlike tapmiste määr on 1998–2017 ligikaudu kahekordistunud. Maduro valitsus (valitsusse kuulub muuhulgas ka väike Venezuela kommunistlik partei) süüdistab toimuvas kapitalistide ja lääne imperialistide korraldatavat "majandussõda". Arvestades näljasurmade sagenemist, võrdlevad mõned kriitikud olukorda ja valitsevate vasakpoolsete aetavat poliitikat holodomoriga. Üldstatistikat nälga surnute kohta ei ole, sest valitsus varjab selliseid andmeid. 2017. aasta mais avaldas tollane tervishoiuminister Antonieta Caporale andmed, mis näitasid väikelaste suremuse suurenemist 30% võrra ja emade suremuse suurenemist 65% võrra. Minister vallandati mõned päevad hiljem. Venezuelas on nüüd arstidel haiglates keelatud märkida laste surma põhjuseks surnuks nälgimist. Levinuks on saanud malaaria, mis oli õnnestunud 1960. aastate lõpuks likvideerida.
Uudo Usai

Uudo Usai (27. juuni 1934 – 9. mai 2022) oli eesti pedagoog automaatika ja elektroonika alal.
Ta lõpetas aastal 1953 Tallinna Kommunaal-Ehitustehnikumi tööstusettevõtete elektriseadmete erialal ja aastal 1961 Tallinna Polütehnilise Instituudi automaatika ja telemehaanika erialal.
Oli õppejõud Tallinna Polütehnikumis aastatel 1963–1975 ja 1994–2011.
Dörpen

Dörpen on vald Saksamaal Alam-Saksi liidumaal Emslandi kreisis.
Valla pindala on 33,06 km². 31. detsembril 2015 elas seal 5025 inimest.
Heede (Emsland)

Heede on vald Saksamaal Alam-Saksi liidumaal Emslandi kreisis.
Valla pindala on 31,1 km². 31. detsembril 2015 elas seal 2441 inimest.
Kluse (Emsland)

Kluse on vald Saksamaal Alam-Saksi liidumaal Emslandi kreisis.
Valla pindala on 25,26 km². 31. detsembril 2015 elas seal 1628 inimest.
Lehe (Emsland)

Lehe on vald Saksamaal Alam-Saksi liidumaal Emslandi kreisis.
Valla pindala on 17,87 km². 31. detsembril 2015 elas seal 1012 inimest.
Zeca

José Carlos Cracco Neto (mängijanimega Zé Carlos või Zeca; sündinud 16. mail 1994 Paranavaís) on Brasiilia jalgpallur, kes mängib kaitsjana Brasiilia esiliigaklubis Vitória.
Zeca alustas klubikarjääri Santoses, mille noorteakadeemiaga liitus ta 2006. aastal. Santose esindusmeeskonnas debüteeris ta 2014. aastal. Esimese värava Brasiilia kõrgliigas lõi ta 12. juunil 2016 Santa Cruzi vastu.
2018. aasta aprillis sõlmis ta nelja aasta pikkuse lepingu Brasiilia kõrgliigaklubiga Internacionaliga. 2020. aastal suundus ta laenule Bahiasse.
2021. aasta märtsis sõlmis ta lepingu Brasiilia esiliigaklubiga Vasco da Gama. 2022. aastal mängis ta Major League Socceri klubis Houston Dynamo. Seejärel naasis ta Brasiiliasse, kui liitus Vitóriaga.
2016. aasta suveolümpiamängude jalgpalliturniiril tuli ta Brasiilia olümpiakoondise koosseisus olümpiavõitjaks.
Tina tänav (Viljandi)

Tina tänav on tänav Viljandis.
Tänav alguse Lennuki tänavalt, suundub loodesse ja lõppeb Reinu teel.
Tänava pikkus on 148 m.
Tänava edelaserv on hoonestamata.
Tobien

Tobien (vene keeles "Тобин") on Leedust pärit Kuramaa ja Liivimaa aadlisuguvõsa. Tänapäeval elavad Tobienid Saksamaal.
Ajalugu.
Tobieni suguvõsa kohta on teateid XVIII sajandi algusest, mil nende valduses oli Owile mõis Leedus. Suguvõsaliin algab Poola majori Johann Frommhold Tobieniga (suri enne 1731). Tema poeg Melchior Tobien müüs valduse ja siirdus elama Kuramaale, kus tema järeltulijad olid Jēkabpilsis käsitöölised ja kaupmehed. Karl Friedrich Tobien (1785−1861) valiti linna raehärraks. Tema pojast Ewald Sigismund Tobienist (1811−1860) sai jurist ja ta oli Tartu ülikooli professor. Tema lesk ja lapsed tõsteti 1863. aastal Vene aadliseisusse ja võeti 1886. aastal Liivimaa kubermangu aadlisuguvõsaraamatusse. Poeg Alexander Johannes von Tobien (1854−1929) oli tuntud agraarajaloolane. 
Tobienid rüütelkonna matriklis.
1920. aastal immatrikuleeriti Alexander Johannes von Tobien (1854−1929) viimase isikuna enne rüütelkonna kui avalik-õigusliku korporatsiooni kaotamist Liivimaa rüütelkonna matriklisse. 1957. aastal võeti rüütelkonda tema onupoeg Sigismund Robert Paul von Tobien (1892−1964).
William Pottker

William de Oliveira Pottker (sündinud 22. veebruaril 1993 Florianópolises) on Brasiilia jalgpallur, kes mängib ründajana Brasiilia kõrgliigaklubis Avaí.
Pottker alustas klubikarjääri 2011. aastal Brasiilia kõrgliiga klubis Figueirense, kuid mänguaega sai ta klubi esindusmeeskonnas väga harva. Järgmistel hooaegadel oli ta laenul Brasiilia erinevate liigatasemete klubides, lisaks Portugali klubi Braga reservmeeskonnas ja Gandzasari ridades Armeenia kõrgliigas.
2016. aastal liitus ta Brasiilia kõrgliiga klubiga Ponte Preta. Sama hooaeg kujunes Pottkeri jaoks lõpuks läbimurdeks, kui ta lõi kõrgliigas 14 väravat. Sellega oli ta 2016. aastal kahe teise mängija kõrval liiga suurim väravakütt. Ponte Preta lõpetas hooaja Brasiilia kõrgliigas kaheksanda kohaga.
2017. aasta hooaja alguse veetis ta veel Ponte Pretas. 2017. aasta São Paulo osariigi meistrivõistlustel Campeonato Paulista, kus ta aitas Ponte Preta finaali, kus kaotati Corinthiansele. Pottker lõi osariigi meistrivõistlustel kokku üheksa väravat, millega oli ta São Paulo mängija Gilberto kõrval parima väravakütt.
Pärast São Paulo osariigi meistrivõistlusi liitus ta Internacionaliga, mis oli 2017. aasta hooajal langenud Brasiilia esiliigasse. Ta lõi sel hooajal kümme väravat, olles Internacionali parim väravakütt liigas. Sellega aitas ta Internacionali liigas teisele kohale, millega kindlustati järgmiseks hooajaks pääses kõrgliigasse.
2020. aasta oktoobris liitus ta Brasiilia esiliigaklubiga Cruzeiro. 2021. aastal läks ta laenule Araabia Ühendemiraatide kõrgliigaklubisse Al-Wasl ja 2022. aastal Brasiilia kõrgliigaklubisse Avaí.
Fernando Prass

Fernando Büttenbender Prass (sündinud 9. juulil 1978 Porto Alegres) on Brasiilia jalgpallur, väravavaht. Ta mängib Brasiilia kõrgliiga klubis Ceará.
Aastatel 2013–2019 mängis ta Palmeirases. Aastatel 2016 ja 2018 tuli ta klubiga Brasiilia meistriks.
Cremona keelpillimeistrite koolkond

Cremona keelpillimeistrite koolkond (itaalia keeles "Saperi e saper fare liutario della tradizione cremonese") on kogum Cremonas tegutsenud muusikainstrumentide, eelkõige keelpillide valmistajajaid.
Koolkonnale pani aluse Amatide perekond, kelle tegevus viis tänapäevase viiuli kujunemiseni. Andrea Amati muusikainstrumentide töökoda ja kauplus tegutses Cremonas juba 1530. aastal. Kuni 18. sajandini ehitas Amatide perekond elegantse kuju ja erilise heleda tooniga keelpille.
Amatide perekonna olulisemaks esindajaks oli Nicolò Amati, kelle juures õppis arvatavasti ka Antonio Stradivari ja Andrea Guarneri. Stradivaril õnnestus valmistada keelpille, mis olid ideaalsed nii oma konstruktsiooni, disaini, mõõtmete kui ka viimistluse ideaalse tasakaalustatuse poolest. 
Guarneri perekond ning eriti Giuseppe Guarneri keskendus oma instrumentide puhul eelkõige massiivse konstruktsiooni ja võimsa tooni arendamisele. 
Bergonzi perekonna liikmed tegutsesid pillimeistritena kogu 18. sajandi jooksul.
2012. aastal kanti Cremona keelpillimeistrite koolkond UNESCO immateriaalse kultuuripärandi nimekirja.
Puidu tänav (Viljandi)

Puidu tänav on tänav Viljandis.
Tänav alguse Riia maanteelt, suundub loodesse ja lõppeb Reinu teel.
Tänava pikkus on 899 m.
Tänava ääres asuvad tööstushooned ja Viljandi jäähall.
2. järgu laevastikuflagman

2. järgu laevastikuflagman (vene keeles флагман флота 2-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa merejõududes on admiral.
2. järgu laevastikuflagmanist kõrgem auaste oli 1. järgu laevastikuflagman ja madalam auaste 1. järgu flagman. Punaarmee maavägedes aastatel 1935–1940 vastas 2. järgu laevastikuflagmanile 2. järgu armeekomandöri auaste. 
Viie aasta jooksul sai 2. järgu laevastikuflagmani auastme ainult 5 inimest.
Insener-laevastikuflagman

Insener-laevastikuflagman (vene keeles инженер-флагман флота) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa mereväes on admiral.
Insener-laevastikuflagmanist kõrgemat auastet ei olnud, madalam auaste oli 1. järgu insener-flagman. Punaarmee maa- ja lennuväes aastatel 1935–1940 vastas insener-laevastikuflagmanile 2. järgu armeekomandöri auaste. 
Viie aasta jooksul insener-laevastikuflagmani auastet ei ole kellelegi antud.
Jalaka-harivaablane

Jalaka-harivaablane ("Aproceros leucopoda") on harivaablaste ("Argidae") sugukonda kuuluv liik pidevkehalisi kiletiivalisi.
Eluviis.
Vastsed toituvad jalaka lehtedest. Vastsed teevad lehele või leherootsule võrkja kookoni, milles asub nukk. 
Levik.
See on Ida-Aasia päritolu liik (Jaapan, Korea, Ida-Hiina). Ta ilmus 2003. aastal Euroopasse ning on invasiivsena kiiresti oma areaali laiendanud.
2017. aastal leiti seda liiki Merikülas. 2018. aastal täheldati paljude jalakate paljakssöömist Lääne-Eestis (Puhtus). Nad olid levinud ka järgneval aastal, kuid aasta hiljem puud taastusid.
Ökoloogia.
Vastsetest toituvad sipelgad.
1. järgu laevastikuflagman

1. järgu laevastikuflagman (vene keeles флагман флота 1-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mis vastas Venemaa mereväes laevastikuadmiralile.
1. järgu laevastikuflagman oli mereväelaste kõrgeim auaste. Punaarmee maa- ja lennuväes aastatel 1935–1940 vastas sellele 1. järgu armeekomandöri auaste. Sellest madalam auaste oli 2. järgu laevastikuflagman.
Auastme on saanud ainult kaks inimest, mõlemad 20. novembril 1935. 
1. järgu laevastikuflagmanid.
Orlov represseeriti 1937., Viktorov 1938. aastal.
Harivaablased

Harivaablased ("Argidae") on kiletiivaliste ("Hymenoptera") seltsi ja pidevkehaliste ("Symphyta") alamseltsi kuuluv putukate sugukond.
Sugukonda kuulub umbes 800 liiki. Euroopas elab neist umbes 40 liiki. Eestis 14 liiki.